25.1.2021

רותי היקרה,

איך נפרדים משותפה לעבודה בעשרים השנים האחרונות?

איך מסכמים זוגיות כה אינטנסיבית וארוכה?

יחסינו התפתחו והשתנו במהלך השנים, חרגו מזמן מיחסי עבודה פורמליים והפכו ליחסים אישיים קרובים, לטוב ולרע. בשנה האחרונה התקרבנו עוד יותר זו לזו.

היו לך שתי אהבות גדולות בחייך, כשהכרתיך : הספרייה והמשפחה.

אהבת לקרוא מגיל צעיר. סיפרת לי איך נהגת לשאול ספרים בילדותך, בספרייה בת"א, וכמה אהבת את הספרים שאביך היה קונה לך בכל יום שישי.

היית ספרנית בכל רמ"ח איברייך ונשמתך והספרייה היתה לך בית שני לכל דבר.

הקוראים שלך, ובעיקר הקוראות, בכל הגילאים, רחשו לך חיבה והערכה רבה, וראו בך כתובת ואוזן קשבת לא רק בעניינים ספרותיים. היית עבורן דמות אימהית מאוד.

ידעת להתאים לכל קורא וקוראת את הספרים שיעניינו אותם וימצאו חן בעיניהם, באופן מקצועי ורגיש. ואהבת לקרוא ספרים בלי די !

שימשת לי דוגמא בעבודה. עבדת כמעט עד יומך האחרון, גם כשהתקשית לעמוד על רגלייך.

שיתפת אותי לא פעם באהבתך הרבה את משפחתך, הקרובה והמורחבת, לדורותיה. תמיד שמחת בבנות ובני המשפחה והתגאית בהם מאוד.

היה לי קשה לראותך בתקופה האחרונה, כשכבר לא היית במיטבך.

תמיד נראית לי נצחית ובאמת איני יכולה לתאר לעצמי את כפר מנחם בלעדייך.

נוחי בשלום על משכבך, רותיליין. חיבוק חם ומנחם ממני לכל המשפחה.

פוריה